### Beslutninger

Byrådet kunne ikke tiltræde forslaget i byrådets møde den 22. maj 2024 med 26 stemmer imod (Socialdemokratiet, det Konservative Folkeparti, Socialistisk Folkeparti, Venstre, Radikale Venstre, Ørni Clausen og Danmarksdemokraterne), 1 stemme for (Enhedslisten de Rød-Grønne) og 1 undlod at stemme (Frederik Petersen).

###

BESLUTNINGSFORSLAG FRA EL

Regeringen og Kommunernes Landsforening (KL) har indgået en delaftale om økonomien på det specialiserede socialområde. Enhedslisten finder, at denne aftale er i modstrid med det, der burde være hovedsigtet med en aftale: At genoprette en social indsats, som vi kan være bekendt, som overholder kompensationsprincippet og handicapkonventionen. Det foreslås derfor, at Århus Kommune sender en henvendelse til KL med følgende ordlyd:

”Den 3. april fremlagde Tranæsudvalget sin afsluttende rapport om udviklingen på det specialiserede socialområde. Den 2. maj indgik regeringen og LA, KF og [adresse] et forlig om handicapområdet, og den 6. maj indgik regeringen og KL en delaftale om økonomien på det specialiserede socialområde som et led i den samlede indgåelse af en økonomiaftale for 2025. Et sådant hastværk er sjældent set i dansk politik, men det gælder desværre også i dette tilfælde, at hastværk er lastværk. Det vil være en katastrofe for mange mennesker, når det økonomiske facit er givet på forhånd - relativt færre penge til handicapområdet. Det vil med stor sikkerhed vise sig, at man IKKE får sparet på sagsbehandling / administration, og så vil mennesker med handicap opleve formindskelse af rettigheder og formindskelse i ydelser og livskvalitet.

[adresse] opfordrer derfor KL til at omgøre delaftalen og begynde forhandlingerne forfra.

Det afgørende i enhver forhandling om det specialiserede socialområde må være, at den tager udgangspunkt i Handicapkonventionen og kompensationsprincippet, som tilsiger, at mennesker med handicap i videst muligt omfang skal kompenseres for deres handicap, så de kan få en tilværelse så tæt på den, som mennesker uden handicap har.

Det har ikke været tilfældet i de seneste forhandlinger, hvor økonomien har været det styrende element. Kompensationsprincippet nævnes, men er uden betydning for aftalen. Økonomi er naturligvis vigtig, men det man bør diskutere er, hvordan man skaffer finansiering til en indsats, der respekterer kompensationsprincippet.

[adresse] er heldigvis aktuelt i en økonomisk situation, hvor det økonomiske råderum er historisk højt, og hvis man prioriterer det sociale område, vil det derfor ikke være vanskeligt at finde finansiering.

“Regeringen og aftalepartierne spilder en historisk mulighed for at sikre mennesker med handicap et godt liv. Ambitionen burde være at styrke velfærden. Men i den nye aftale er ambitionen, at den skal koste mindre, og den slags kommer til at koste. Vi er på vej væk fra at være et velfærdssamfund for alle,” siger Karlo Schmidt, formand for Muskelsvindfonden.

[adresse] opfordrer derfor også KL til at lytte mere til organisationerne på det sociale område, hvis der skal indgås en aftale med regeringen. Deres viden om området er uvurderlig”.